b'\n_START_ARTICLE_\nHablo kosminis teleskopas\n_START_SECTION_\nSvarbiausi atradimai\n_START_PARAGRAPH_\nHablo teleskopas pad\xc4\x97jo i\xc5\xa1spr\xc4\x99sti kelias ilgai u\xc5\xbesistov\xc4\x97jusias problemas astronomijoje, ta\xc4\x8diau tuo pa\xc4\x8diu i\xc5\xa1k\xc4\x97l\xc4\x97 naujas, kurioms paai\xc5\xa1kinti prireik\xc4\x97 i\xc5\xa1vedin\xc4\x97ti naujas teorijas. Jo pagrindinis u\xc5\xbedavinys buvo tiksliau, nei tai buvo padaryta anks\xc4\x8diau, i\xc5\xa1matuoti atstumus iki Cefeid\xc5\xbei\xc5\xb3, tokiu b\xc5\xabdu patikslinant Hablo konstantos vert\xc4\x99, kuri parodo, kokiu grei\xc4\x8diu visata ple\xc4\x8diasi (pagal tai galima nustatyti visatos am\xc5\xbei\xc5\xb3). Iki Hablo kosminio teleskopo paleidimo Hablo konstanta buvo \xc5\xbeinoma ma\xc5\xbedaug 50% tikslumu, ta\xc4\x8diau teleskopu atlikus Cefeid\xc5\xbei\xc5\xb3 Mergel\xc4\x97s galaktik\xc5\xb3 spie\xc4\x8diuje ir kit\xc5\xb3 tolim\xc5\xb3 galaktik\xc5\xb3 spie\xc4\x8di\xc5\xb3 matavimus \xc5\xa1i vert\xc4\x97 buvo patikslinta iki 10%. Ir ji sutampa su dar tikslesniais matavimais, atliktais po teleskopo paleidimo, naudojant kitas technologijas._NEWLINE_Hablui pad\xc4\x97jus nustatyti visatos am\xc5\xbei\xc5\xb3, prad\xc4\x97ta abejoti jos ateities teorijomis. Astronomai pasinaudojo teleskopu steb\xc4\x97ti tolimoms supernovoms ir pri\xc4\x97jo i\xc5\xa1vados, kad visatos pl\xc4\x97timasis ne l\xc4\x97t\xc4\x97ja d\xc4\x97l gravitacijos, o greit\xc4\x97ja. \xc5\xa0is greit\xc4\x97jimas v\xc4\x97liau buvo patvirtintais kitais ant\xc5\xbeeminiais ir kosminiais teleskopais, ta\xc4\x8diau \xc5\xa1io greit\xc4\x97jimo prie\xc5\xbeastis iki \xc5\xa1iol menkai suprantama._NEWLINE_Hablo padaryti auk\xc5\xa1tos skiriamosios gebos spektrai ir nuotraukos patvirtino juod\xc5\xb3j\xc5\xb3 skyli\xc5\xb3 egzistavim\xc4\x85 kaimynini\xc5\xb3 galaktik\xc5\xb3 branduoliuose. XX am\xc5\xbeiaus 7-ajame de\xc5\xa1imtmetyje buvo manoma, kad tik kai kuri\xc5\xb3 galaktik\xc5\xb3 centruose tur\xc4\x97t\xc5\xb3 b\xc5\xabti randamos juodosios skyl\xc4\x97s, ta\xc4\x8diau Hablo duomenys parod\xc4\x97, jog juod\xc5\xb3j\xc5\xb3 skyli\xc5\xb3 egzistavimas galaktik\xc5\xb3 centruose yra da\xc5\xbenai sutinkamas. Tolimesni Hablo tyrin\xc4\x97jimai atskleid\xc4\x97 s\xc4\x85ry\xc5\xa1\xc4\xaf tarp branduolyje esan\xc4\x8dios juodosios skyl\xc4\x97s mas\xc4\x97s ir galaktikos ypatybi\xc5\xb3._NEWLINE_Kiti didesni Hablo teleskopo atradimai tai: proplanetiniai diskai did\xc5\xbeiajame Oriono \xc5\xabke, kuri\xc5\xb3 atradimas \xc4\xafrod\xc4\x97 egzoplanet\xc5\xb3 egzistavim\xc4\x85 aplink \xc4\xaf Saul\xc4\x99 pana\xc5\xa1ias \xc5\xbevaig\xc5\xbedes; iki \xc5\xa1iol nepaai\xc5\xa1kinami gama \xc5\xbeybsniai. Teleskopas taip pat buvo panaudotas tyrin\xc4\x97jant Saul\xc4\x97s sistemos pakra\xc5\xa1\xc4\x8dius, \xc4\xafskaitant nyk\xc5\xa1tukines planetas Pluton\xc4\x85 ir Erid\xc4\x99._NEWLINE_Unikalus Hablo palikimas tai gilaus ir ultra gilaus lauko nuotraukos, kurias darant buvo panaudota neprilygstamas Hablo jautrumas regimajam \xc5\xa1viesos bang\xc5\xb3 diapazonui. Buvo padarytos iki \xc5\xa1iol nereg\xc4\x97to gilumo nuotraukos optiniame diapazone, kuriose matomos u\xc5\xbe milijard\xc5\xb3 \xc5\xa1viesme\xc4\x8di\xc5\xb3 esan\xc4\x8dios galaktikos, tuo pateikiant \xc5\xbemonijai jaun\xc4\x85j\xc4\x85 visat\xc4\x85 kaip ant delno.'